岳珂
天申万寿宫
湖㳇溪边春草青，张公洞下泉泠泠。两行松桧列旌纛，中有金堂开福庭。壮哉神力出杳冥，楼观矗立排岩扃。焜煌金碧俨相照，刻石犹纪唐朝铭。中兴天子授舜禅，寿宫晨候祠官星。紫衣敕使易霞袂，白茅羽士迎云軿。颇闻当日动乾象，二十八宿摇天经。奎钩写题月兔泣，昭回云汉争晶荧。至今荣光犹炳耀，百尔呵护烦山灵。玉仙纻像罗珓卜，昭应奎宝模牌形。朅来正值天六月，柏城将泫秋露零。芝舆望幸已绝觊，蒿悽触感徒靡宁。岫云无心出而雨，谷风振响流为霆。石堪砺齿定何似，流欲洗耳将谁听。嗟哉行役久劳勚，如鸟知倦才振翎。烧香台边聊倚策，炼丹灶上方绝陉。由下瞻仰始知悔，扶力已竭那可停。众皆徇目且徇耳，我谓独往非独醒。从初秘祝本何益，中休端自明德馨。周家克敬绵万亿，自今叶叶皆尧龄。